SA se vinnigste vrou geskors ná sy positief toetsCarina Horn (Foto: Reg Caldecott/Team SA) Nog ŉ opkikkerbom het in Suid-Afrikaanse sportkringe gebars nadat dit bekend geword het Carina Horn, Suid-Afrika se vinnigste vroue-atleet, positief getoets het vir ŉ verbode middel (glo ŉ groeihormoon) en reeds voorlopig deur die Internasionale Atletiekvereniging se Integriteitskomitee geskors is. Dit beteken dat sy na alle waarskynlikheid nie aan die komende Wêreldkampioenskappe in Doha, Katar sal kan deelneem nie. Horn het verlede jaar atletiekgeskiedenis gemaak toe sy die eerste Suid-Afrikaanse vrou geword wat die 100 meter in minder as 11 sekondes kon aflê. Die 30-jarige Horn het tydens ŉ Diamantligabyeenkoms in Doha die 100 m in 10.98 sek. afgeblits. Sy het verlede maand in Madrid weer byna onder 11 sekondes gedraai toe sy die afstand in 11.01 afgelê het. Horn het nog nie laat weet of sy haar B-monster wil laat toets nie. * Die Springbokvleuel Aphiwe Dyanti moet binnekort verhoor word nadat hy ook onlangs positief getoets is. Dyanti het ten sterkste ontken dat hy ooit enige verbode middel gebruik het om op sy vertonings te verbeter. Sy B-monster het ook positief getoets.